《阅河示总督尹继善副总河嵇璜》
清代·弘历

皇祖辟清口，启闭因时制。高堰障淮东，三坝尾闾置。

侵循湖渐宽，颇有弗容势。辛未亲相度，因命增筑二。

其三势实危，乃得开信智。多泄堰则固，高宝潦必暨。

其间亘运河，诸坝复鳞次。车逻及天然，昔人具深意。

不得已乃宣，宣欲有次第。而为下河者，闭坝坚持议。

一再偶获幸，未可频尝试。所以癸酉秋，上下咸被沴。

其心可矜谅，其智诚愚昧。设云鉴其辙，保堤则了事。

开坝孰不能，灾伤将岁逮。审度权节通，时刻谨消息。

五言示大端，推行慎所自。